Õiguskantsler Allar Jõks on seisukohal, et kohalike omavalitsuste  kontrollimise andmine Riigikontrollile on põhiseadusega kooskõlas.    "Leian, et Riigikontrolli pädevuse laiendamine kohalike omavalitsuste  avalike vahendite kasutamise üle on sobiv, vajalik ja mõõdukas vahend  eelkõige korruptsiooniohu vähendamiseks", hindab Allar Jõks.    Õiguskantsler kujundas oma seisukoha, andes justiitsminister Ken-Marti  Vaherile hinnangu Riigikontrolli seaduse  muudatustele, mille kohaselt  laiendatakse Riigikontrolli majanduskontrolli õigusi kohalikule  omavalitsusele sõltumata sellest, kas tegu on riigi või munitsipaalvaraga.  Munitsipaalvara osas piiratakse kontrolli ulatust siiski üksnes  õiguspärasuse kontrolliga, tagamaks kooskõla põhiseadusest tuleneva kohaliku  omavalitsuse iseseisvuse garantiiga.    "Põhiseaduslik nõue on maksumaksja raha poliitiliselt sõltumatu ja  kompetentne kontroll", on õiguskantsleri seisukoht. "240  omavalitsusega  Eestis ei jätku kohalike volikogude revisjonikomisjonidesse ilmselgelt seda  pädeva kontrolli kompetentsi. Teiseks on täitevvõimu sisekontrolli ja  volikogu revisjonikomisjoni näol tegu suuremal või vähemal määral  poliitiliselt sõltuva kontrolliorganiga", tugineb Allar Jõks praktikas  toimuvale. "Kas keegi võib tuua mõne näite, kus sisekontrolli või  revisjonikomisjoni poolt on avastatud olulisi ning suuri rikkumisi? Kus olid  Tallinna sisekontrolliameti  või volikogu revisjonikomisjoni silmad, kui  müüdi Tallinna Diagnostikakeskust? Või millega tegeles Viimsi valla  revisjonikomisjon avalikkuse tähelepanu pälvinud vaieldavate  maamüügitehingute ajal?", küsib õiguskantsler.    Põhiseadus annab kohalikule omavalitsusele õiguse lahendada kohaliku elu  küsimusi iseseisvalt ja ilma riigi sekkumiseta. Riigikontrolli seaduse muuda  tustega Riigikontrollile antud kontrolliulatuse laiendamine ka kohalikele  omavalitsustele  kujutab endast kohaliku omavalitsuse iseseisvusõiguse  riivet.    "Siin tuleb kaaluda kahte õigusväärtust, kus ühel pool on kohaliku  omavalitsuse iseseisvusgarantii ja teisel pool piisav kontroll maksumaksja  raha kulutamise üle", analüüsib õiguskantsler. "Kohalik omavalitsus on osa  avalikust võimust, milles ei saa olla kontrollivaba ruumi. Kohaliku  omavalitsuse eesmärk on inimest paremini teenida ja kohalikus ühiskonnas  korda hoida, suurendades samas demokraatiat.  Nende eesmärkide saavutamisel  on kohalik omavalitsus seotud põhiseadusest tuleneva nõudega tegutseda  seaduse alusel ning see peab olema avalikkuse poolt kontrollitav. Kohaliku  omavalitsuse iseseisvuse garantii ei tähenda kindlasti kontrollimatust",  rõhutab õiguskantsler.    Kuna Riigikontrolli põhiseaduslikuks funktsiooniks on saada jälile ja  avalikustada igat liiki avaliku raha väärkasutamine, siis on mõistlik ära  kasutada Riigikontrolli kui sõltumatu, toimiva  ja usaldusväärse organi  positiivseid võimalusi ka kohaliku omavalitsuse üksuste üle kontrolli  teostamisel: olemas on nii avaliku sektori majandustegevuse kontrollimise  kogemus kui ka vastavate teadmistega töötajaskond. "Olen seisukohal, et  demokraatlikul riigil on kohustus garanteerida kohaliku omavalitsuse raha  efektiivne kasutamine", leiab Allar Jõks. Riigikontrolli kontrollipädevuse  laiendamine on proportsionaalne abinõu, sest põhiseadus kohustab sätestama  avaliku  võimu institutsioonide üle vajalikud kontrollimehhanismid  õiguspärasuse tagamiseks"    Õiguskantsler  http://www.oiguskantsler.ee